ชิมช้อปใช้เริ่มคึกคักใช้จ่ายแล้ว2พันล้าบาท
มาตรการชิมช้อปใช้เริ่มเครื่องติด คนแห่ซื้อสินค้ากว่า 2,000 ล้านบาท รมว.คลัง พร้อมลุยเฟส 2 ตามคำเรียกร้อง
6 ต.ค. 2562

มาตรการชิมช้อปใช้เริ่มเครื่องติด คนแห่ซื้อสินค้ากว่า 2,000 ล้านบาท รมว.คลัง พร้อมลุยเฟส 2 ตามคำเรียกร้อง
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า จนถึงเมื่อวาน (5ต.ค.) มีผู้ใช้สิทธิ์โครงการชิมช้อปใช้แล้ว 2.2 ล้านคน เป็นวงเงิน 2,043 ล้านบาท เพิ่มขึ้นต่อเนื่อง โดยสัดส่วนซื้อสินค้าจากห้างขนาดใหญ่ยัง 20% เท่าเดิมไม่ได้เพิ่มขึ้น ที่เหลือเป็นการซื้อสินค้าจากร้านชุมชนในท้องถิ่นทั่วประเทศเป็นส่วนใหญ่ตามระบบที่ออกแบบมา
ทั้งนี้ คาดว่าเมื่อมีผู้ใช้สิทธิ์ครบ 10 ล้านคน ก็จะมีคนใช้เงินในกระเป๋าเงินที่ 1 วงเงิน 1,000 บาท ครบ 1 หมื่นล้านบาท ซึ่งตอนนี้รัฐบาลหวังว่าผู้ได้สิทธิ์จะใช้เติมเงินใช้ในกระเป๋า 2 เพื่อได้เงินคืน 15% ไม่เกิน 4,500 บาท ให้มากที่สุด เพื่อให้เงินเข้าสู่ระบบเศรษฐกิจ
นายลวรณ กล่าวว่า วันที่ 5 ต.ค. ยังมีผู้ลงทะเบียนจองสิทธิ์มาตรการชิมช้อปใช้ผ่านทางเว็บไซต์จำนวน 3.06 แสนคน เมื่อเวลาประมาณ 01.00 น. กว่า โดยจากวันนี้ผู้ที่ยังไม่ได้ลงทะเบียนจองสิทธิจากต้องติดตามจากเว็บไซต์ชิมช้อปใช้ว่าจะเปิดให้จองสิทธิ์ได้วันละกี่คน เพราะแต่ละวันจะไม่เท่ากันตามจำนวนผู้ที่ไม่ผ่านเกณฑ์ในวันก่อนๆ หน้า โดยจะมีการเปิดลงทะเบียนให้เต็ม 10 ล้านคน
นายอุตตม สาวนายน รมว.การคลัง เปิดเผยว่า ผู้ประกอบการพ่อค้าแม่ขาย และพี่น้องประชาชน ชื่นชมกับมาตรการชิมช้อปใช้ และขอให้มีการขยายผลเพิ่มเติม ซึ่งเป็นที่แน่นอนแล้วว่าจะมีระยะที่ 2 และจะปรับปรุงการดำเนินงานให้มีประสิทธิภาพ อำนวยความสะดวกให้พี่น้องประชาชนมากยิ่งขึ้น